《有客曰孤梅访予於易庵孤山之下与之坐夜未半》
宋代·何梦桂

蹇四山之孤竹兮，商周二君。
藐三径之孤松兮，晋宋一人。
天地冰霜兮，木落归根。
遗万物而独立兮，吾梅兄其仅存。
夫孤高不易抗兮，故多以落落而遭世之闷闷。
孤洁不易保兮，故多以皎皎而受人之昏昏。
惟湼而不缁兮，梅质之清。
磨而不磷兮，梅操之贞。
嗟梅之爱兮，旷世无闻。
将梅有心兮，千古谁论。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。